L'Eliana ret homenatge al trenet
01 de abril de 2022

L'Ajuntament de l'Eliana, en col·laboració amb Ferrocarrils de la Generalitat Valenciana (FGV), l'Associació Ferroviària de Godella (AAFG) i la Federació Amics del Ferrocarril de la Comunitat Valenciana (FAF-CV), ha organitzat una programació d'activitats, del 4 al 13 d'abril, per a commemorar els 134 anys d'història de l'arribada del trenet a la localitat.

‘L'Eliana, del trenet al metro’ s'inaugurarà dilluns que ve amb una conferència que comptarà amb la visita de la directora gerent d'FGV, Anaïs Menguzzato, i que abordarà els avantatges del nou servei de transport combinat i del projecte de desdoblament de via que reduirà la freqüència del servei de metro de l'Eliana a València, en totes dues direccions. La cita serà a les 19 hores al Centre Sociocultural.

Amb aquest acte s'inaugurarà també l'exposició ‘Passat, present i futur del servei ferroviari a l'Eliana’ realitzarà un repàs per la història contada a través d'uns panells que mostren l'evolució d'aquest tipus de transport. A més, comptarà amb l'exhibició de material històric original i de modelisme ferroviari. L'exposició es completarà amb peces originals com un moble de la taquilla expenedora de bitllets i un tauler d'anuncis al públic, pertanyents a FEVE (Ferrocarrils Espanyols de Via Estreta) de l'estació Burjassot-Godella, dels anys 60 del passat segle XX. La mostra, amb maquetes a escala, es podrà visitar de dilluns a divendres, de 10 a 14 hores i de 16 a 20 hores i el dissabte i diumenge, de 10 a 14 hores al Centre Sociocultural.

El dijous 7, també a les 19 hores, tindrà lloc la conferència sobre mòduls ferroviaris que tractarà sobre la normativa, la construcció i els avantatges respecte a les maquetes tradicionals, així com una introducció de la construcció de mòduls a les aules escolars.

L'alcalde, Salva Torrent, ha animat a elianers i elianeres a no perdre's aquestes cites per a celebrar l'arribada del tren i la seua influència en el desenvolupament de la localitat.